
	ЧЛАНОВИМА ВЕЋА ГРУПАЦИЈЕ
ДРУШТВЕНО-ХУМАНИСТИЧКИХ НАУКА	

	Поштоване колегинице,
            Поштоване колеге,
Обавештавам Вас да ће се тринаеста седница Већа групације друштвено-хуманистичких наука одржати електронским путем, изјашњавањем електронском поштом, од петка 9. октобра до понедељка, 12. октобра 2026. године у 17.00 часова.
Чланом 168а став 1. Статута Универзитета у Београду („Гласник Универзитета у Београду“, бр. 201/18, 207/19, 213/20, 214/20, 217/20, 230/21, 232/22, 233/22, 236/22, 241/22, 243/22, 244/23, 245/23, 247/23, 251/23, 258/24, 260/25 и 262/25) прописано је следеће:
„У случају потребе за заштитом јавног здравља и безбедности, или уколико би одлагање разматрања и одлучивања о питањима из њихове надлежности могло да доведе до штетних последица, органи и тела Универзитета у Београду, као и високошколских јединица у његовом саставу, могу да одржавају седнице електронским путем.“
Ставом 2. истог члана предвиђено је да председавајући приликом заказивања седнице образлаже неопходност њеног одржавања електронским путем.
Чланом 14. Правилника о раду Већа групација Универзитета у Београду („Гласник Универзитета у Београду“, број 208/19) прописано је да се седница Већа сазива седам дана пре њеног одржавања. Председник Већа може сазвати седницу Већа и у року краћем од рока утврђеног у ставу 1. овог члана, ако процени да би одлагање разматрања одређеног питања у редовном року за заказивање седнице могло проузроковати штетне последице.
Седница Већа групације сазива се у року краћем од седам дана и одржава електронским путем (изјашњавањем путем мејла), нарочито имајући у виду да се на дневном реду налази више тачака о којима је неопходно одлучити без одлагања, будући да би одлагање њиховог разматрања ради поштовања редовног рока за сазивање седнице могло да проузрокује штетне последице по рад Универзитета и отежа благовремену реализацију планираних активности.
Верификација мандата чланова Већа потребна је ради њиховог учешћа у раду и одлучивању овог тела, док је давање мишљења о предлогу Филолошког факултета за поновни избор у звање гостујућег професора проф. др Вацлава Штепанека потребно без одлагања, јер је планирано да наставу реализује од јесењег семестра текуће школске 2026/2027. године, а претходни уговор му је истекао. Одлагање давања мишљења Већа могло би да одложи окончање поступка пред Сенатом и тиме угрози благовремено извођење планиране наставе. Електронско одржавање седнице омогућава изјашњавање чланова Већа о предложеним тачкама дневног реда без таквог одлагања.
За седницу је предложен следећи 

Д н е в н и   р е д

1. Верификација мандата члана Већа, проф. др Бошка Сувајџића, декана Филолошког факултета;
2. Верификација мандата чланице Већа, проф. др Сање Ђоковић, деканке Факултета за специјалну едукацију и рехабилитацију;
3. Верификација мандата члана Већа, проф. др Данимира Мандића, декана Факултета за образовање учитеља и васпитача;
4. Разматрање предлога Филолошког факултета за избор др Вацлава Штепанека,            Масариков универзитет у Брну, Чешка, у звање гостујућег професора Универзитета у Београду.
Материјали за седницу су доступни на линку https://www.bg.ac.rs/veca-grupacija-fakulteta/

С колегијалним поздравом,


         ПРЕДСЕДНИЦА ВЕЋА ГРУПАЦИЈЕ   ДРУШТВЕНО- ХУМАНИСТИЧКИХ  НАУКА

           Проф. др Марија Караникић Мирић, с.р. 

